b'\n_START_ARTICLE_\nTalijani u Hrvatskoj\n_START_SECTION_\nKultura\n_START_PARAGRAPH_\nPri pulskoj Gradskoj knji\xc5\xbenici i \xc4\x8ditaonici djeluje Sredi\xc5\xa1nja knji\xc5\xbenica Talijana u Hrvatskoj (tal. Servizio bibliotecario centrale per la Comunita\' nazionale italiana in Croazia)._NEWLINE_Osim obrazovnih ustanova u Istri, u Rijeci djeluje talijanska srednja \xc5\xa1kola, dok u Zadru postoji talijanski dje\xc4\x8dji vrti\xc4\x87. U Rijeci izlazi list na talijanskom za pripadnike nacionalne manjine La Voce del Popolo (hrv. "Glas naroda")._NEWLINE_U sklopu HNK Ivana pl. Zajca u Rijeci djeluje i Talijanska opera.\n_START_SECTION_\nPodrijetlo\n_START_PARAGRAPH_\nHrvatski su Talijani potomci doseljenika iz Italije. Iznimka su ostatci starih romanskih zajednica na zapadu poluotoka Istre, koji govore posebnim romanskim jezikom, a izja\xc5\xa1njavaju se Talijanima (u Vodnjanu, Gali\xc5\xbeani i Rovinju, t.zv. Bumbari)._NEWLINE_Talijani u Hrvatskoj uglavnom su distribuirani u primorskim mjestima poluotoka Istre te u ve\xc4\x87im hrvatskim gradovima. _NEWLINE_Poseban su slu\xc4\x8daj izolirana zajednica Talijana u Moslavini. Oni su u ove krajeve do\xc5\xa1li krajem 19. stolje\xc4\x87a, kad je ovamo doselilo 60 talijanskih obitelji iz podru\xc4\x8dja podno Dolomita, porje\xc4\x8dja rijeke Piave, iz okolice Belluna u sjeveroisto\xc4\x8dnoj Italiji, planinskog dijela pokrajine Veneta, osobito iz podru\xc4\x8dja oko Longaronea. Odredi\xc5\xa1ta su im bila u podru\xc4\x8dju Pakraca: sela Plo\xc5\xa1tine (dvojezi\xc4\x8dni natpis, tal. ime Plostine), Kapetanovo Polje (Campo del capitano), Obrije\xc5\xbe/Donja Obrije\xc5\xbe (Obrijez minore), Banovac/Veliki Banovac (Banovac maggiore), Badljevinu, Filipovac i Stri\xc5\xbei\xc4\x8devac). Jedan je dio doselio na podru\xc4\x8dje Nove Gradi\xc5\xa1ke i Po\xc5\xbeege iz Furlanije i Veneta. Prvog desetlje\xc4\x87a 20. st. odatle su odselili u selo Ciglenicu kraj Kutine. Postoji grupiranje zapadnoslavonskih Talijana u Zagrebu, pet talijanskih ku\xc4\x87a u Zrneti\xc4\x87evoj u Vrap\xc4\x8du, zagreba\xc4\x8dkoj "Maloj Italiji". U potrazi za poslom selili su tijekom 2. pol. 20. st. i u 21. st. u ve\xc4\x87e gradove u Hrvatskoj, ali i u Italiju, gdje su ih pak nazivali - Slavenima.\n_START_SECTION_\nPrvi svjetski rat i pora\xc4\x87e\n_START_PARAGRAPH_\nIzbijanjem rata izme\xc4\x91u Austro-Ugarske i Italije 1915., mnoga talijanska kulturna dru\xc5\xa1tva i organizacije te stranke u Hrvatskoj su raspu\xc5\xa1tene i zabranjene, a Talijani prista\xc5\xa1e ujedinjenja s Italijom bili su zatvoreni. Neki Talijani iz Istre i Dalmacije dobrovoljno su slu\xc5\xbeili u talijanskoj vojsci na So\xc4\x8danskom boji\xc5\xa1tu (Fabio Filzi iz Pazina, Giovanni Grion iz Pule, Alessandro Dudan iz Vrlike, Francesco Rismondo iz Splita itd.). Nakon raspada Austro-Ugarske krajem 1918., talijanske snage sukladno Londonskom ugovoru zauzele su Istru, Rijeku i ve\xc4\x87i dio Dalmacije. Ve\xc4\x87ina doma\xc4\x87ih Talijana s velikim nadama je o\xc4\x8dekivala pripajanje tih krajeva Italiji. Izme\xc4\x91u studenog 1918. i lipnja 1921. ve\xc4\x87ina Dalmacije te Rijeka i kvarnerski otoci bili su pod vojnom upravom Antante i talijanskih snaga, \xc4\x8dekaju\xc4\x87i diplomatsko rje\xc5\xa1enje spora izme\xc4\x91u Italije i Kraljevine Jugoslavije. Talijanska okupacijska vlast diskriminirala je protivnike pripajanja Italiji te ograni\xc4\x8davala politi\xc4\x8dke slobode. U takvim uvjetima dolazilo je do okr\xc5\xa1aja i sukoba mjesnih Talijana s Hrvatima i Srbima. U porastu nacionalnih napetosti, me\xc4\x91u dalmatinskim Talijanima dolazi i do osnivanja udru\xc5\xbeenja Fascio nazionale i Fascio giovanile s geslom "Italia o morte" ("Italija ili smrt"). Kad je Rapallskim mirovnim sporazumom 1920. Italiji, suprotno o\xc4\x8dekivanjima, uz Istru pripao samo grad Zadar i otoci Lastovo, Cres i Lo\xc5\xa1inj, dio dalmatinskih Talijana se zajedno s povla\xc4\x8denjem talijanske vojske iselio u Italiju ili u novopripojene krajeve, pogotovo Zadar. 1924. i Rijeka ulazi u sastav Italije._NEWLINE_U ostatku isto\xc4\x8dnojadranske obale koji je pripao Jugoslaviji, lokalni Talijani su po Rapallskom sporazumu imali pravo na talijansko dr\xc5\xbeavljanstvo i obrazovanje na svom jeziku. Nastupanjem fa\xc5\xa1izma u Italiji te agresivnom Mussolinijevom retorikom prema Dalmaciji, rasla je me\xc4\x91unacionalna netrpeljivost. Ona se o\xc4\x8ditovala 1921. i 1932. i u razbijanju mleta\xc4\x8dkih spomenika u Trogiru i drugim gradovima._NEWLINE_U krajeve koja su izme\xc4\x91u dva rata bili pod talijanskom vla\xc5\xa1\xc4\x87u talijanske vlasti su doseljavale dr\xc5\xbeavne slu\xc5\xbebenike s juga Italije, pa su tako u Vodnjanu bile izgra\xc4\x91ene barake za karabinjere i carinike koji su se doseljavali na slu\xc5\xbebu u pripojenu Istru. Sli\xc4\x8dno tome, talijanska vlada je poticala naseljavanje u Zadar i Lastovo.\n_START_SECTION_\nDrugi svjetski rat\n_START_PARAGRAPH_\nU Travanjskom ratu 1941. fa\xc5\xa1isti\xc4\x8dka Italija je izvr\xc5\xa1ila invaziju na Jugoslaviju te joj je nakon sloma dr\xc5\xbeave NDH prepustila ve\xc4\x87i dio Dalmacije te ostatak Kvarnera i Hrvatskog primorja. Nekih od mjesnih Talijana su bili nova\xc4\x8deni u talijansku vojsku ili su postali oslonci novog re\xc5\xbeima, koji je provodio nasilnu talijanizaciju te otvarao koncentracijske logore (Molat, Rab). Nakon kapitulacije Italije u rujnu 1943., dalmatinski i Talijani iz Italije zarobljeni od strane partizana priklju\xc4\x8dili su se NOVJ u sklopu bataljuna "Garibaldi", nastavljaju\xc4\x87i se boriti protiv Nijemaca i usta\xc5\xa1a. Drugi su u Istri, Rijeci i Zadru pod za\xc5\xa1titom njema\xc4\x8dkih snaga nastavili borbu protiv partizana, dok su neki, pogotovo iz ostatka ratom poharane Dalmacije i te\xc5\xa1ko bombardiranog Zadra, 1943.-1944. oti\xc5\xa1li u Italiju.\n_START_SECTION_\nSamostalna Hrvatska\n_START_PARAGRAPH_\nNakon hrvatskog osamostaljenja, hrvatski Talijani u\xc5\xbeivaju zajam\xc4\x8dena manjinska prava te rade na izgradnji i ja\xc4\x8danju svojih kulturnih i obrazovnih ustanova. U Hrvatskoj jedina op\xc4\x87ina u kojoj Talijani \xc4\x8dine (relativnu) ve\xc4\x87inu je Gro\xc5\xbenjan, s 39,4% udjela etni\xc4\x8dkih Talijana u stanovni\xc5\xa1tvu i 56% stanovnika kojima je talijanski materinji jezik.'